C 234/24

Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2022/C 234/09)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Farina di Neccio della Garfagnana“

EU št.: PDO-IT-0196-AM01 – 12.1.2022

ZOP (x) ZGO ( )

1. Ime

„Farina di Neccio della Garfagnana“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6 – Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Zaščitena označba porekla „Farina di Neccio della Garfagnana“ je rezervirana za sladko moko iz sort kostanja (Castanea sativa Mill.) iz točke 3.3 spodaj, katerih značilnosti se pripisujejo izključno naravnim dejavnikom in človekovi dejavnosti.

Preden se da na trg, mora imeti moka „Farina di Neccio della Garfagnana“ z ZOP naslednje značilnosti:

— velikost zrnc: fino zmleta, kar se čuti ob dotiku s prstom in v ustih;

— najvišja vsebnost vlage: 13 %;

— barva: od bele do temno slonovinaste;

— okus: sladek z blagim, rahlo grenkim pookusom;

— vonj: po kostanju.

3.3. Krma (samo za proizvode živalskega izvora) in surovine (samo za predelane proizvode)

Moka je proizvedena iz kostanja naslednjih sort z območij iz točke 4 tega dokumenta: carpinese, pontecosi, mazzangaia, pelorosa, rossola, verdola, nerona in capannaccia ter sort kostanja z enakih območij porekla, kot so navedena v točki 4 tega dokumenta, vendar z izključno lokalnimi imeni.

3.4. Posebne faze proizvodnje, ki jih je treba izvajati na opredeljenem geografskem območju

—

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Vse faze proizvodnje, od nabiranja kostanja do sušenja, mletja in priprave moke za porabo, morajo potekati na geografskem območju iz točke 4 spodaj.

3.6. Posebna pravila za označevanje proizvoda, za katerega se uporablja registrirano ime

Od 1. decembra se moka „Farina di Neccio della Garfagnana“ z ZOP v skladu z veljavnimi zakoni trži zapakirana v vrečke iz materiala, primernega za uporabo v prehrani, ki ga je mogoče reciklirati ali kompostirati. Večplastna embalaža mora imeti kvadratno dno, zunanji papirnati sloj pa mora biti v barvi Pantone 4026 C.

Prostornina vrečk je 500 g in 1 kg, pri čemer se večje vrečke uporabljajo za moko, ki ni namenjena za prodajo navadnim potrošnikom.

Poleg obveznih navedb, ki jih zahteva zakonodaja o označevanju in predstavitvi živil, mora vsaka enota pakiranja vsebovati:

— logotip označbe, ki mu sledita navedba „Zaščitena označba porekla“ ali kratica ZOP in simbol ZOP Evropske unije v istem vidnem polju;

— ime in naslov pakirnice.

Imena „Farina di Neccio della Garfagnana“ ZOP ne sme dopolnjevati noben pridevnik, ki se nanj nanaša, čeprav je ta od imena grafično ločen.

Brez poseganja v prepoved iz prejšnjega odstavka so informativni opisi moke, kot so „počasi se sušeča“, „zmleta na mlinski kamen“ ali „zmleta v vodnem mlinu“, dovoljeni;

— sklici na imena podjetij ali zasebnih blagovnih znamk so dovoljeni, če ti ne zavajajo potrošnika.

Logotip:

4. Kratka opredelitev geografskega območja

Geografsko območje, na katerem se proizvaja moka „Farina di Neccio della Garfagnana“, sestavljajo naslednje občine pokrajine Lucca: Castelnuovo di Garfagnana; Castiglione Garfagnana; Pieve Fosciana; San Romano di Garfagnana; Sillano Giucugnano; Piazza al Serchio; Minucciano; Camporgiano; Careggine; Fosciandora; Molazzana; Vagli; Villa Collemandina; Gallicano; Borgo a Mozzano; Barga; Coreglia Antelminelli; Bagni di Lucca in Fabbriche di Vergemoli.

5. Povezava z geografskim območjem

5.1. Posebnosti geografskega območja

Ne glede na prisotnost ljudi in intenzivno izkoriščanje kostanjev je povezavo z območjem mogoče prepoznati v sami naravi drevesa kot gozdni vrsti.

Kostanji rastejo le na območjih s posebej ugodnimi tlemi in podnebnimi razmerami. Kostanje je težko uvesti na nova območja, če tam ne rastejo spontano, četudi so tla in podnebne razmere podobne tistim na njihovih izvornih območjih.

Kostanji in njihovi plodovi iz pokrajin Lucca in Garfagnana imajo v skladu s številnimi dokumenti že od nekdaj pozitiven gospodarski in prehranski vpliv na lokalno prebivalstvo. Ljudje so torej razvili tesno povezavo z drevesom, da bi lahko čim bolj izkoristili njegove proizvode.

5.2. Posebnosti proizvoda

Moka „Farina di Neccio della Garfagnana“ z ZOP je iz sort kostanja, ki veljajo za premajhne za prodajo na trgu svežega sadja in zelenjave, vendar so zelo sladke. Moka ima zato sladek okus po kostanju z rahlo grenkim pookusom, ki je posledica tradicionalnega počasnega sušenja z ognjem v značilnih sušilnicah „metati“ na samih kostanjevih poljih. Moka je znana tudi po finih zrncih, pridobljenih z mletjem na mlinski kamen, ki poteka počasi, da se moka ne pregreje in pokvari.

5.3. Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Za olajšanje postopkov predelave kostanjeve moke, v tem primeru „Farina di Neccio della Garfagnana“, so bili ljudje že daleč v preteklosti prisiljeni h gradnji majhnih objektov. Na tem območju je zato več objektov („metati“) za sušenje in mletje kostanja. Po ocenah je bilo na opredeljenem območju leta 1950 približno 5000 „metati“, leta 1800 pa približno 245 mlinov.

Zaradi posebnih arhitekturnih in strukturnih značilnosti teh objektov specifikacija proizvoda in občinski gradbeni predpisi določajo, da se objekti ohranijo kot izraz lokalne kulture in dokaz o povezavi z okoljem.

Pomembno je tudi, kako zelo je kostanjeva moka vplivala na lokalno kuhinjo. Med značilne jedi spadajo polenta iz kostanjeve moke, „manafregoli“ (kostanjeva moka, kuhana v mleku), „castagnaccio“ (pečen nizki kruh iz kostanjeve moke, oljčnega olja, orehov in pinjol) in jed, ki bi bila lahko opredeljena kot kruh z območja Garfagnana, znan pod imenom „neccio“, ki je narejen iz moke, vode in soli.

Sklic na objavo specifikacije proizvoda

Celotno besedilo specifikacije proizvoda je na voljo na spletnem naslovu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 179, 19.6.2014, str. 17.